عمران سیریز کے مصنفین

عمران سیریز اور جاسوسی دنیا (فریدی و حمید سیریز) اردو میں ابن صفی کے تخلیق کردہ جاسوسی ناولوں کے دو بہت ہی مقبول ترین سلسلے ہیں، دونوں سلسلوں کو پاکستان کے ایک بین الاقوامی شہرت یافتہ مصنف ابن صفی صاحب (اصل نام: اسرار احمد 1928ء–1980ء) نے اردو میں تخلیق کیا، ان سلسلوں نے بے انتہا مقبولیت حاصل کی، ابن صفی کی عمران سیریز اور جاسوسی دنیا اردو میں سب سے زیادہ پڑھے جانے والے ناول اور سلسلے ہیں۔
جاسوسی دنیا کا آغاز ابن صفی نے مارچ 1952ء میں کیا جبکہ عمران سیریز کا آغاز بھی ابن صفی نے اگست 1955ء میں کیا۔ ابن صفی نے جاسوسی دنیا کے 125 ناول، عمران سیریز کے 120 ناول اور کچھ دیگر جاسوسی ناول لکھے، اس طرح ابن صفی کے کل جاسوسی ناولوں کی تعداد 250 سے زائد ہے۔
ابن صفی اور ان کے تخلیق کردہ طبع زاد کردار اور ناول برصغیر، پاکستان ،بھارت، بنگلہ دیش، افغانستان کے ساتھ ساتھ عالمی سطح پر مقبول ہیں۔ ابن صفی نے اپنے بہت سارے کردار تخلیق کیے اور ہر کردار اپنی الگ شناخت، عادات، نفسیات اور خصوصیات رکھتا ہے۔ ابن صفی کے چند مثبت کرداروں میں کرنل احمد کمال فریدی، کیپٹن ساجد حمید، علی عمران ایم ایس سی ڈی ایس سی آکسن، قاسم، انور، رشیدہ، نیلم، سلیمان، جوزف، ریکھا، جولیا، روشی، صفدر، بلیک زیرو ’’طاہر‘‘، اماں بی، کرم رحمان صاحب، سر سلطان، سوپر فیاض، ڈاکٹر داور، تنویر، خاور، صدیقی، نعمانی، چوہان، اسی طرح کرنل فریدی ہارڈ اسٹون کی بلیک فورس اور علی عمران ایکسٹو کی سیکرٹ سروس کے ساتھ کئی مزید مثبت کردار بھی ہیں۔ ابن صفی کے مثبت کرداروں کی طرح کئی منفی کردار بھی دنیا بھر میں مشہور و معروف ہیں مثلاً سنگ ہی، فنچ، زیرولینڈ کی تین بڑی ناگنیں جیسے تھریسیا بمبل بی آف بوہیمیا، نانوتہ وغیرہ، دیگر منفی کرداروں میں لیونارڈ، قلندربیابانی، جیرالڈ شاستری، علامہ دہشت ناک، ایڈلاوا، مسٹر کیو، ڈاکٹر ٹسڈل، ڈاکٹر ڈریڈ، جابر، ڈاکٹر دوبے، لوزاٹا وغیرہ وغیرہ بھی مشہور ہیں۔
یوں تو ابن صفی کے نام کی نقل کرنے کا سلسلہ اور چوری چھپے غیر قانونی طور پر ابن صفی کے ناولوں کی اشاعت یا ابن صفی کے کرداروں پر ناول لکھنے کا سلسلہ تقریباً 1957ء-1958ء ہی سے شروع ہو چکا تھا جس کا ذکر ابن صفی صاحب کے ناولوں کے پیشرس سے مل جاتا ہے، مگر 1957ء - 1958ء میں ان لوگوں کی تعداد کم تھی، پھر ابن صفی کی تین سالہ بیماری (1960ء–1963ء) کے دوران لاتعداد لوگوں نے ابن صفی کے دونوں مشہور و معروف سلسلوں جاسوسی دنیا اور عمران سیریز پر غیر قانونی طور پر دھڑا دھڑ لکھنے کا سلسلہ شروع کر دیا تھا، ان میں کئی جعلی ابن صفی اور این صفی وغیرہ بھی سامنے آئے اور کئی ابھی تک گمنام ہیں۔ کئی مصنفین نے ابن صفی کے مشہور و معروف کرداروں پر لکھ کر بہت شہرت بھی حاصل کی اور یہ سلسلہ تاحال جاری ہے۔ ان لوگوں کا ایک سیلاب سا تھا۔ ابن صفی کے کرداروں پر لکھتے ہوئے زیادہ تر مصنفین نے ابن صفی کا نام استعمال کر کے پڑھنے والوں کو دھوکا دیا اور اپنے ناولوں میں چند نئے کردار بھی شامل کیے، چند مصنفین نے اپنے آپ کو ابن صفی صاحب سے وابستہ کرتے ہوئے ابن صفی صاحب کا شاگرد یا جانشنین بھی کہا۔
ابن صفی کے ناول پاکستان اور بھارت میں قانونی طور پر اسرار پبلی کیشنز کراچی، لاہور اور نکہت پبلی کیشنز الہ آباد انڈیا سے شائع ہوتے تھے، لاہور سے اب بھی شائع ہو رہے ہیں۔ نکہت پبلیکیشنز الہ آباد کے مالک عباس حسینی صاحب جو ابن صفی صاحب کے دوست تھے اور ابن صفی کے ناولوں کے حقوق اشاعت ان کے پاس تھے، نکہت پبلی کیشنز کا آغاز عباس حسینی نے 1948ء میں کیا تھا اور ابن صفی نے بھی لکھنے کا آغاز 1948ء میں نکہت سے کیا تھا۔ ابن صفی کے ناول ابن صفی میگزین (نئے افق، نیا رخ ڈائجسٹ) میں بھی قانونی طور پر شائع ہوتے تھے، اٹلانٹس پبلی کیشنز کراچی سے بھی کچھ ناول قانونی طور پر شائع ہوئے۔ سنہ 1963ء سے 1964ء میں عمران سیریز کے ناول ڈاکٹر دعا گو، جونک کی واپسی اور زہریلی تصویر ایک اخبار روزنامہ حریت میں قسط وار شائع ہوئے تھے، جاسوسی دنیا کا ناول صحرائی دیوانہ ایک اخبار روزنامہ جسارت دسمبر 1978ء میں قسط وار شائع ہوا تھا۔ فرید بک ڈپو دہلی، انڈیا سے بھی ابن صفی کے ناول شائع ہو رہے ہیں مگر ابن صفی کے اہل خانہ سے اجازت کے بغیر۔ ان کے علاوہ کئی پبلشروں نے غیر قانونی طور پر ابن صفی کے ناول شائع کیے۔ بلیک میں بھی فروخت کیے۔
کئی پبلشرز اور مصنفین نے ابن صفی کی جاسوسی دنیا اور عمران سیریز سے انتہائی ملتے جلتے نام رکھ کر یا الگ نام رکھ کر بھی ابن صفی کے انہی کرداروں عمران، فریدی اور حمید وغیرہ پر بہت سارے ناول لکھے مثلاً: نئی جاسوسی دنیا کراچی اور ملتان، ایکسٹو پبلی کیشنز فیصل آباد، ملتان، جاسوسی دنیا پبلی کیشنز کراچی، جاسوسی ادب اردو بازار ملتان، عمران دی ایکسٹو سیریز، عمران دی گریٹ سیریز، حمیدی فریدی پبلی کیشن، کرنل فریدی سیریز، جاسوسی دنیا سیریز، جاسوسی سیریز، ایکسٹو سیریز، جدید جاسوسی دنیا، جدید عمران سیریز، مکتبہ جاسوسی دنیا، نئی عمران سیریز، نئی جاسوسی دنیا، ایشیا کی عظیم ترین سیریز، گولڈن سیریز وغیرہ
اسی طرح کئی مصنفین نے اپنے سلسلوں کے نام جاسوسی دنیا کے نام سے ملتے جلتے رکھے جیسے: جاسوسی پنجہ، جاسوسی شکنجہ، جاسوسی ماحول، جاسوسی ناول وغیرہ
ابن صفی نے اپنی تخلیق کردہ عمران سیریز اور جاسوسی دنیا پر سب سے بہترین ناول لکھے۔ کوئی مصنف ابن صفی کی طرح بہتر ان کے کرداروں پر نہیں لکھ سکا۔ ابن صفی کے کرداروں پر لکھنے والے ڈھائی سو کے قریب مصنفین میں سے ایچ اقبال، ایم اے راحت، ایس قریشی، ایم ایس قادری، حمید اقبال، نجمہ صفی، نغمہ صفی، مختلف این صفی، اظہر کلیم، مظہر کلیم، صفدر شاہین وغیرہ مقبول بھی ہوئے مگر ابن صفی کی طرح بہتر کوئی ان کے کرداروں پر نہیں لکھ سکا، جیسا کہ عالمی ادب میں بھی مثالیں ملتی ہیں کہ تخلیق کار یعنی اصل مصنفین کا تقابل کسی صورت ان مصنفین کے ساتھ نہیں کیا جا سکتا جنھوں نے اصلی مصنفین کے کرداروں یا سلسلوں پر لکھا ہو، اردو ادب کا شمار بھی عالمی ادب میں ہوتا ہے، اردو میں بھی عمران سیریز اور جاسوسی دنیا کے اصل مصنف ابن صفی کے ساتھ ان ڈھائی سو کے قریب مصفین کا تقابل ممکن نہیں جنھوں نے غیر قانونی طور پر ابن صفی کے کرداروں پر ان کی اجازت کے بغیر لکھا۔
ابن صفی کا نام استعمال کرنے والے مصنفین اور ابن صفی کے انتہائی مشہور و معروف کرداروں پر لکھنے والے مصنفین کی تعداد ڈھائی سو کے قریب پہنچ چکی ہے۔ یہ ایک ورلڈ ریکارڈ ہے کہ دنیا میں کسی مصنف کی زندگی ہی میں اس کے کرداروں پر اتنے زیادہ لوگوں نے غیر قانونی طور پر لکھا ہو۔
ان مصنفین کی معلومات ابن صفی پر لکھی جانے والی چند کتابوں میں بھی مل جاتی ہیں مثلاً مشتاق احمد قریشی صاحب نے عارف اقبال صاحب کی لکھی ایک کتاب ’ابن صفی مشن اور ادبی کارنامہ‘ اشاعت 2013ء میں ایک باب ’ابن صفی کے کرداروں کے نقال‘ نام سے بھی لکھا تھا، راشد اشرف صاحب کی کتاب ’ابن صفی شخصیت اور فن‘ 2013ء میں بھی ان کا ذکر ملتا ہے اور ان مصنفین کی فہرست کو برصغیر پاکستان و ہندوستان سے مختلف محققین اور مصنفین نے محنت کر کے ترتیب دیا جن میں توقیر بھدر صاحب، سید اسد عادل صاحب، طاہر جبران صاحب، ابراہیم جمالی صاحب، ملک فرخ صاحب، ڈاکٹر حامد حسن صاحب، یاسر حسنین صاحب، وقار عظیم صاحب، ممتاز علی کیانی صاحب، پرویز بلگرامی صاحب، محمد سجاد بھٹی صاحب، عقیل قریشی صاحب، سیف الملوک عباسی صاحب، مرزا صہیب اکرام صاحب، اکرام عمران صاحب، ساگر زمان صاحب، سید علی حسن گیلانی صاحب، فیضان مسعود صاحب، حمیرا فیضان صاحبہ، منیب کیانی صاحب، اعجاز احمد لودھی صاحب (ابن نیاز)، اعجاز احمد نواب صاحب، نجم حجازی صاحب، محسن قاضی صاحب، بدر ہلالی صاحب، مدثر احمد صاحب اور سید فہد ترمذی حسینی شامل ہیں۔ سنہ 2012ء میں عمران سیریز کے ایک فیس بُک گروپ میں پھر 2015ء - 2016ء میں ’’دی گریٹ ابن صفی فینز کلب‘‘ فیس بُک گروپ میں ان مصنفین پر اسد عادل صاحب اور یاسر حسنین صاحب نے بھی تحقیق پیش کی تھی، اس کے علاوہ دیگر فورمز پر بھی ان پر تحقیق ہوتی رہی ہے۔
اب ملاحظہ کیجئے ان مصنفین کی فہرست جسے ساتھ ساتھ اپ ڈیٹ بھی کیا جا رہا ہے اور تحقیق پیش کی جارہی ہے۔
یہی معلومات جاسوسی دنیا (فریدی حمید سیریز) و عمران سیریز کے مصنفین میں بھی میسر ہے۔